Ντιμίτρι Μιχαλάς

Ο **Ντιμίτρι Μιχαλάς** του Μανουήλ (*Dimitri Manuel Mihalas*, 20 Μαρτίου 1939 – 21 Νοεμβρίου 2013) ήταν Αμερικανός αστροφυσικός.

## Βιογραφικά στοιχεία
Γεννήθηκε στο Λος Άντζελες από γονείς ελληνικής καταγωγής. Πήρε το πτυχίο του στη φυσική και στην αστρονομία με άριστα από το Πανεπιστήμιο της Καλιφόρνια στο Λος `Αντζελες (UCLA) σε ηλικία 20 ετών (Ιούνιος 1959). Στη συνέχεια, μέσα σε ένα έτος πήρε Μάστερ από το Τεχνολογικό Ινστιτούτο της Καλιφόρνια και τρία χρόνια αργότερα το διδακτορικό του από το ίδιο ίδρυμα, το περίφημο «Καλτέκ». Επίσης στη μικρή σχετικώς ηλικία των 42 ετών εκλέχθηκε μέλος της αμερικανικής Εθνικής Ακαδημίας Επιστημών.

Η σταδιοδρομία του ως καθηγητή άρχισε από το Τμήμα Αστροφυσικών Επιστημών στο Πανεπιστήμιο Πρίνστον. Το μεγαλύτερο όμως μέρος της πέρασε στο Πανεπιστήμιο του Σικάγου, στο Πανεπιστήμιο του Κολοράντο και στο Πανεπιστήμιο του Ιλινόι στην Ουρμπάνα-Σαμπέιν.

Ερευνητικά, σημαντική υπήρξε η συνεισφορά του Μιχαλά στο πεδίο της υδροδυναμικής της ακτινοβολίας, ενώ ανέπτυξε γενικότερα νέες μεθοδολογίες στην αστροφυσική που έδωσαν αποτελέσματα μεγάλης σημασίας. Εξάλλου, υπήρξε ίσως ο κορυφαίος ειδικός παγκοσμίως επί δεκαετίες και στα πεδία της μεταφοράς ακτινοβολίας και της ποσοτικής αστρονομικής φασματοσκοπίας. Επίσης, υπήρξε πρωτοπόρος στην υπολογιστική φυσική.

Αξιόλογο είναι και το συγγραφικό του έργο, αφού συνέγραψε (μόνος του ή σε συνεργασία) επτά βιβλία, ιδιαίτερα πανεπιστημιακά συγγράμματα όπως το *Galactic Astronomy* (*Γαλαξιακή Αστρονομία*), αλλά και μία ποιητική συλλογή.

Ο Μιχαλάς υπέφερε από διπολική διαταραχή και είχε γράψει αρκετά δοκίμια πάνω στο πρόβλημά του αυτό. Πέθανε κατά τη διάρκεια του ύπνου του στο σπίτι του στη Σάντα Φε του Νέου Μεξικού σε ηλικία 74 ετών. Σύμφωνα με την επιθυμία του, το σώμα του δωρήθηκε μετά τον θάνατό του στην Ιατρική Σχολή του Πανεπιστημίου του Νέου Μεξικού και η βιβλιοθήκη του στο Τεχνολογικό Ινστιτούτο του Νέου Μεξικού.

## Διακρίσεις
* 1962-1963: Υποτροφία βαν Μάανεν στο Τεχνολογικό Ινστιτούτο της Καλιφόρνια
* 1974: Βραβείο Helen B. Warner της Αμερικανικής Αστρονομικής Εταιρείας
* 1979: Βραβείο Εξέχουσας Εργασίας του Εθνικού Κέντρου Ατμοσφαιρικών Ερευνών
* 1981: Εκλογή στην Εθνική Ακαδημία Επιστημών των ΗΠΑ
* 1984: Alexander von Humboldt Stiftung Senior U.S. Scientist Award
* Βιογραφήθηκε στα *Who’s Who in America* και *Who’s Who in the West*
* Ομότιμος Καθηγητής Αστρονομίας στην έδρα G.C. McVittie, στο Πανεπιστήμιο του Ιλινόι στην Ουρμπάνα-Σαμπέιν

Ο Μιχαλάς ήταν μέλος της Διεθνούς Αστρονομικής Ενώσεως (επιτροπές 12 και 36) και της Αμερικανικής Αστρονομικής Εταιρείας.

## Βιβλία και δημοσιεύσεις
**Επιστημονικά βιβλία**
* D. Mihalas (in collaboration with P.M. Routly) - *Galactic Astronomy*. (San Francisco: W.H. Freeman & Company), 1968 [182]
* D. Mihalas - *Stellar Atmospheres*. (San Francisco: W.H. Freeman & Company), 1970 [399]
* D. Mihalas, B. Pagel, and P. Souffrin "Theorie des Atmospheres Stellaires" στο *First Advanced Course of the Swiss Society for Astronomy and Astrophysics.* (Γενεύη: εκδ. Αστεροσκοπείου της Γενεύης), 1971 [4]
* D. Mihalas - *Stellar Atmospheres. 2nd ed.* (San Francisco: W.H. Freeman & Company), 1978
* D. Mihalas and J. Binney - *Galactic Astronomy: Structure and Kinematics of Galaxies.* (San Francisco: W.H. Freeman & Company), 1981
* D. Mihalas and B.W. Mihalas - *Foundations of Radiation Hydrodynamics*. (Νέα Υόρκη: Oxford University Press), 1984.
* R.J. LeVeque, D. Mihalas, E. A. Dorfi, and E. Muller - *Computational Methods for Astrophysical Fluid Flow*. Saas-Fee Advanced Course 27. Swiss Society for Astronomy and Astrophysics. (Βερολίνο: Springer Verlag), 1998
* *Stellar Atmosphere Modeling: Proceedings of an International Workshop Held in Tubingen, Germany, 8–12 April 2002 Stellar Atmosphere Modeling: Proceedings of an International Workshop Held in Tubingen, Germany, 8–12 April 2002* (εκδ. Αστρονομική Εταιρεία του Ειρηνικού), 2003 (επιμέλεια: D. Mihalas, I. Hubeny, K. Werner)

**Μη επιστημονικά βιβλία**
* D. Mihalas - *Coming Back From The Dead*, 1990
* D. Mihalas, A. Sawyer, L. Wainwright - *Trilogy in a Minor Key*. (Trilogy Productions), 1991
* D. Mihalas - *Cantata for Six Lives And Continuo*, 1992
* D. Mihalas, C. Pursifull - *If I Should Die before I Wake If I Should Die before I Wake*. (Hawk Productions), 1993
* D. Mihalas - *Dream Shadows*, 1994
* D. Mihalas - *Depression and Spiritual Growth*. (Pendle Hill Publications), 1996
* D. Mihalas - *Life Matters: Poems by Dimitri Mihalas*, 1995
* D. Mihalas - *The World Is My Witness*, 1997
* D. Mihalas - *A Distant Summons*, 1998

## Παραπομπές


## Εξωτερικοί σύνδεσμοι
* Πρακτικά Συνεδρίου αφιερωμένου στον Dimitri Mihalas
* Τα βιβλία του
* 2009 Το συνέδριο προς τιμή του στο Κολοράντο το 2009 με την ευκαιρία των εβδομηκοστών γενεθλίων του
* Πληροφορίες για τον Mihalas σε σελίδα για τη διπολική διαταραχή 

Κατηγορία:Αμερικανοί αστρονόμοι
Κατηγορία:Αμερικανοί ελληνικής καταγωγής
Κατηγορία:Μέλη της Εθνικής Ακαδημίας Επιστημών των Ηνωμένων Πολιτειών